CELEX: 32020R0448
Language: lv
Date: 2019-12-17 00:00:00
Title: Komisijas Deleģētā regula (ES) 2020/448 (2019. gada 17. decembris), ar ko Deleģēto regulu (ES) 2016/2251 groza attiecībā uz ārpusbiržas atvasinātajiem instrumentiem piemērotās procedūras specifikāciju saistībā ar dažiem vienkāršiem, pārredzamiem un standartizētiem vērtspapīrošanas darījumiem riska ierobežošanas nolūkā (Dokuments attiecas uz EEZ)

27.3.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 94/8
               
            
         KOMISIJAS DELEĢĒTĀ REGULA (ES) 2020/448
         (2019. gada 17. decembris),
         ar ko Deleģēto regulu (ES) 2016/2251 groza attiecībā uz ārpusbiržas atvasinātajiem instrumentiem piemērotās procedūras specifikāciju saistībā ar dažiem vienkāršiem, pārredzamiem un standartizētiem vērtspapīrošanas darījumiem riska ierobežošanas nolūkā
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 4. jūlija Regulu (ES) Nr. 648/2012 par ārpusbiržas atvasinātajiem instrumentiem, centrālajiem darījumu partneriem un darījumu reģistriem (1) un jo īpaši tās 11. panta 15. punktu,
         tā kā:
         
                     (1)
                  
                  
                     Regulas (ES) Nr. 648/2012 11. panta 15. punkts ir grozīts ar Eiropas Parlamenta un Padomes Regulas (ES) 2017/2402 (2) 42. panta 3. punktu. Minētais grozījums tika izdarīts ar mērķi nodrošināt, ka attiecībā uz maržas prasībām ārpusbiržas atvasinātajiem instrumentiem, kuriem netiek veikta centralizēta tīrvērte, atvasinātajiem instrumentiem saistībā ar segtajām obligācijām un atvasinātajiem instrumentiem saistībā ar vērtspapīrošanas darījumiem, tiek piemērota vienāda pieeja. Tā kā Komisijas Deleģētā regula (ES) 2016/2251 (3) ir balstīta uz Regulas (ES) Nr. 648/2012 11. panta 15. punktu, minētā deleģētā regula būtu jāgroza, lai atspoguļotu grozījumus, kas izdarīti Regulas (ES) Nr. 648/2012 11. panta 15. punktā, un tādējādi iekļautu noteikumus par riska mazināšanas metodēm ārpusbiržas atvasināto instrumentu līgumiem, kuriem netiek veikta centralizēta tīrvērte un kurus noslēgusi īpašam nolūkam dibināta sabiedrība saistībā ar vērtspapīrošanu.
                  
               
                     (2)
                  
                  
                     Saskaņā ar grozīto Regulas (ES) Nr. 648/2012 11. panta 15. punktu šādos noteikumos par riska mazināšanas metodēm attiecībā uz ārpusbiržas atvasināto instrumentu līgumiem, kuriem tīrvērti neveic centrālais darījumu partneris un kurus īpašam nolūkam dibināta sabiedrība noslēgusi saistībā ar vērtspapīrošanu, būtu jāņem vērā šķēršļi, ar kuriem, sniedzot nodrošinājumu, saskaras minētās īpašam nolūkam dibinātas sabiedrības, kas veic vērtspapīrošanu. Tā kā īpašam nolūkam dibinātas sabiedrības, kas veic vērtspapīrošanu, parasti ir strukturētas tā, lai radītu nelielu likviditātes pārpalikumu, tām ir mazāk aktīvu, ko izmantot nodrošinājuma apmaiņai. Minētais šķērslis neļauj īpašam nolūkam dibinātām sabiedrībām, kas veic vērtspapīrošanu, veikt nodrošinājuma apmaiņu tādā veidā, kas pilnībā atbilst Deleģētās regulas (ES) 2016/2251 prasībām. Tādēļ saskaņā ar konkrētu nosacījumu kopumu īpašam nolūkam dibinātām sabiedrībām, kas veic vērtspapīrošanu, saistībā ar vienkāršu, pārredzamu un standartizētu (“VPS”) vērtspapīrošanu nebūtu jāpieprasa sniegt nodrošinājumu. Tam būtu īpašam nolūkam dibinātām sabiedrībām, kas veic vērtspapīrošanu, saistībā ar VPS vērtspapīrošanu jāsniedz zināma elastība, vienlaikus nodrošinot to, ka riski to darījumu partneriem ir ierobežoti. Tomēr īpašam nolūkam dibinātām sabiedrībām, kas veic vērtspapīrošanu, nepastāv ierobežojumi saistībā ar VPS vērtspapīrošanu iekasēt nodrošinājumu no saviem darījumu partneriem un pēc tam noteiktajā termiņā to atgriezt. Tādēļ īpašam nolūkam dibinātu sabiedrību, kas veic vērtspapīrošanu, darījumu partneriem saistībā ar VPS vērtspapīrošanu ir pieprasīts sniegt mainīgo maržu naudā. Tiem vajadzētu būt tiesībām saņemt atpakaļ daļu vai visu no tās, savukārt īpašam nolūkam dibinātām sabiedrībām, kas veic vērtspapīrošanu, būtu jāpieprasa iekasēt tikai naudā saņemto mainīgo maržu un sniegt mainīgo maržu par saņemto naudas summu. Tas atbilst Regulas (ES) 2017/2402 41. apsvērumam, kas atsaucas uz nepieciešamību nodrošināt konsekvenci, piemērojot procedūru attiecībā uz atvasinātajiem instrumentiem, kuri ir saistīti ar segtajām obligācijām, un atvasinātajiem instrumentiem, kuri ir saistīti ar vērtspapīrošanas darījumiem, attiecībā uz tīrvērtes pienākumu un drošības rezerves noteikšanas (maržas) prasībām, kuras piemēro ārpusbiržas atvasinātajiem instrumentiem, kuriem netiek veikta centralizēta tīrvērte.
                  
               
                     (3)
                  
                  
                     Tādēļ būtu attiecīgi jāgroza Deleģētā regula (ES) 2016/2251.
                  
               
                     (4)
                  
                  
                     Šī regula ir balstīta uz regulatīvo tehnisko standartu projektu, ko Komisijai iesniegusi Eiropas Banku iestāde, Eiropas Apdrošināšanas un aroda pensiju iestāde un Eiropas Vērtspapīru un tirgu iestāde.
                  
               
                     (5)
                  
                  
                     Eiropas Banku iestāde, Eiropas Apdrošināšanas un aroda pensiju iestāde un Eiropas Vērtspapīru un tirgu iestāde ir veikušas atklātas sabiedriskas apspriešanās par regulatīvo tehnisko standartu projektu, uz ko balstās šī regula, analizējusi iespējamās saistītās izmaksas un ieguvumus un pieprasījusi atzinumu no Banku nozares ieinteresēto personu grupas, kura izveidota saskaņā ar Eiropas Parlamenta un Padomes Regulas (ES) Nr. 1093/2010 (4) 37. pantu, Apdrošināšanas un pārapdrošināšanas nozares ieinteresēto personu grupas un Aroda pensiju nozares ieinteresēto personu grupas, kas izveidota saskaņā ar Eiropas Parlamenta un Padomes Regulas (ES) Nr. 1094/2010 (5) 37. pantu, un Vērtspapīru un tirgu nozares ieinteresēto personu grupas, kas izveidota saskaņā ar Eiropas Parlamenta un Padomes Regulas (ES) Nr. 1095/2010 (6) 37. pantu,
                  
               IR PIEŅĒMUSI ŠO REGULU.
         
            1. pants
            Grozījumi Deleģētajā regulā (ES) 2016/2251
            Deleģētajā regulā (ES) 2016/2251 iekļauj šādu 30.a pantu:
            
               
                  “30.a pants
                  
                  Procedūra attiecībā uz atvasinātajiem instrumentiem saistībā ar vērtspapīrošanas darījumiem riska ierobežošanas nolūkā
                  
                     1.   Atkāpjoties no 2. panta 2. punkta un ja ir izpildīti šā panta 2. punkta noteikumi, darījumu partneri savās riska pārvaldības procedūrās saistībā ar ārpusbiržas atvasināto instrumentu līgumiem, kurus saistībā ar vērtspapīrošanu noslēgusi īpašam nolūkam dibināta sabiedrība, kas veic vērtspapīrošanu, kā definēts Eiropas Parlamenta un Padomes Regulas (ES) 2017/2402 (*1) 2. panta 1. punktā, un izpildot Regulas (ES) Nr. 648/2012 4. panta 5. punkta prasības, var sniegt turpmāk minēto:
                     
                                 a)
                              
                              
                                 mainīgo maržu nesniedz īpašam nolūkam dibināta sabiedrība, kas veic vērtspapīrošanu, bet to iekasē no tās darījumu partnera naudā un nodod atpakaļ tās darījumu partnerim noteiktajā termiņā;
                              
                           
                                 b)
                              
                              
                                 minēto sākotnējo maržu nesniedz vai neiekasē.
                              
                           
                  
                     2.   Šā panta 1. punktu piemēro, ja ir izpildīti visi turpmāk minētie nosacījumi:
                     
                                 a)
                              
                              
                                 darījumu partnera ārpusbiržas atvasinātā instrumenta līgumā, kuru saistībā ar vērtspapīrošanu noslēgusi īpašam nolūkam dibināta sabiedrība, kas veic vērtspapīrošanu, rangs ir vismaz līdzvērtīgs (pari-passu) visaugstākās prioritātes vērtspapīrošanas parādzīmes turētāju rangam, ja attiecīgais darījuma partneris nav ne puse, kas neizpilda saistības, ne skartā puse;
                              
                           
                                 b)
                              
                              
                                 īpašam nolūkam dibinātajai sabiedrībai, kas veic vērtspapīrošanu, attiecībā uz vērtspapīrošanu, ar kuru ir saistīts ārpusbiržas atvasināto instrumentu līgums, pastāvīgi piemēro visaugstākās prioritātes vērtspapīrošanas parādzīmes kredītkvalitātes uzlabojumu vismaz 2 % neizpildīto parādzīmju apmērā;
                              
                           
                                 c)
                              
                              
                                 savstarpējā ieskaita kopa neietver ārpusbiržas atvasināto instrumentu līgumus, kuri nav saistīti ar vērtspapīrošanu.
                              
                           
               
            
         
         
            2. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 17. decembrī
            
               
                  Komisijas vārdā –
               
               
                  Priekšsēdētāja
               
               Ursula VON DER LEYEN
            
         
         
            (1)  OV L 201, 27.7.2012, 1. lpp.
         
         
            (2)  Eiropas Parlamenta un Padomes 2017. gada 12. decembra Regula (ES) 2017/2402, ar ko nosaka vispārēju regulējumu vērtspapīrošanai un izveido īpašu satvaru attiecībā uz vienkāršu, pārredzamu un standartizētu vērtspapīrošanu, un groza Direktīvas 2009/65/EK, 2009/138/EK un 2011/61/ES un Regulas (EK) Nr. 1060/2009 un (ES) Nr. 648/2012 (OV L 347, 28.12.2017., 35. lpp.).
         
            (3)  Komisijas 2016. gada 4. oktobra Deleģētā regula (ES) 2016/2251, ar ko Eiropas Parlamenta un Padomes Regulu (ES) Nr. 648/2012 par ārpusbiržas atvasinātajiem instrumentiem, centrālajiem darījumu partneriem un darījumu reģistriem papildina attiecībā uz regulatīvajiem tehniskajiem standartiem riska mazināšanas metodēm, kas paredzētas ārpusbiržas atvasināto instrumentu līgumiem, kuriem tīrvērti neveic centrālais darījumu partneris (OV L 340, 15.12.2016., 9. lpp.).
         
            (4)  Eiropas Parlamenta un Padomes 2010. gada 24. novembra Regula (ES) Nr. 1093/2010, ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).
         
            (5)  Eiropas Parlamenta un Padomes 2010. gada 24. novembra Regula (ES) Nr. 1094/2010, ar ko izveido Eiropas Uzraudzības iestādi (Eiropas Apdrošināšanas un aroda pensiju iestādi), groza Lēmumu Nr. 716/2009/EK un atceļ Komisijas Lēmumu 2009/79/EK (OV L 331, 15.12.2010., 48. lpp.).
         
            (6)  Eiropas Parlamenta un Padomes 2010. gada 24. novembra Regula (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).